《吕性之汲井得鱼》
元代·刘崧

前人凿井后人汲，一壶下井三鱼入。泣竹常疑地有灵，奉亲已恨时无及。

吕翁诚孝天所省，异事流传遍淮颍。至今父老寿阳城，指点高门说遗井。

翁今跨鹤游仙去，子亦攀龙翔九衢。祥开兆应良有以，看取玉带悬金鱼。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。